**Предоставяне на дерогация от Регламент (ЕС) 2021/2115 по отношение прилагането на Стандарта за добро земеделско и екологично състояние на земята № 8 (ДЗЕС 8) през годината на заявяване 2024.**

Стандартите за добро земеделско и екологично състояние (ДЗЕС) представляват набор от европейски стандарти (познати също като „условност“), които допринасят за опазването и подобряването на околната среда и климата. Земеделските стопани трябва да спазват изискванията на тези стандарти в своите стопанства, за да получат финансово подпомагане по съответните интервенции на Общата селскостопанска политика (ОСП).

На 12.02.2024 г. Европейската комисия прие Регламент за изпълнение (ЕС) 2024/587 на Комисията за предоставяне на дерогация от Регламент (ЕС) 2021/2115 на Европейския парламент и на Съвета по отношение на прилагането на стандарт за добро земеделско и екологично състояние на земята (ДЗЕС) 8, датите за допустимост на разходите за принос от Европейския фонд за гарантиране на земеделието и правилата относно измененията на стратегическите планове по ОСП, поради промени в някои екосхеми за референтната 2024 година.

Регламентът предвижда отделяне на минимален дял от поне 4 % от обработваемата земя на ниво стопанство за:

• непроизводствени площи и елементи, включително земя, оставена под угар и/или;

• култури, които обогатяват почвата с азот; и/или;

• междинни култури.

Този вариант на дерогация ще подобри жизнеспособността на стопанствата, като предостави на земеделските стопани по-голяма гъвкавост по отношение на площите, които може да се използват за изпълнение на задължението, определен дял от обработваемата земя да бъде заделен за ползи за биологичното разнообразие. Предложената дерогация означава по-малко ограничения върху начина, по който земеделските стопани може да използват обработваемата земя, и ще намали загубите на приходи, като заедно с това ще осигури някои екологични ползи.

Междинните култури и културите, които обогатяват почвата с азот, трябва да се отглеждат **без използване на продукти за растителна защита.** Когато междинна култура се отглежда без използването на продукти за растителна защита след основна култура върху площта, заделена за изпълнение на първото изискване на стандарт за ДЗЕС 8, държавите членки следва да прилагат тегловен коефициент 1, за да вземат предвид решенията по отношение на управлението и сеитбата, които земеделските стопани вече са взели за референтната 2024 година и които не могат да променят, без да понесат допълнителни разходи.

За целите на екосхемите, посочени в член 31 от Регламент (ЕС) 2021/2115 и на агроекологичните, свързаните с климата и други ангажименти за управление, посочени в чл. 70 от същия регламент, и установени от държавите-членки в техните стратегически планове за ОСП за годината на заявяване 2024, страните, които вземат решенията, посочени в параграф 1 от настоящия член, гарантират, че плащанията се извършват само за задължения, които надхвърлят първото изискване на ДЗЕС 8, посочено в параграф 1, както е посочено в член 31, параграф 5, първа алинея, буква а) и член 70, параграф 3, първа алинея, буква а) от посочения регламент.

С национално решение от 16.02.2024 г. България нотифицира Европейската комисия, че ще прилага дерогацията за референтната 2024 г.